SK Úradný vestník Európskej únie C 52/5

ZÁVEREČNÁ SPRÁVA VYŠETROVATEĽA

V PRÍPADE COMP/ M.3333 — SONY/BMG

(podľa článku 15 rozhodnutia Komisie 2001/462/EC, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2005/C 52/04)

(Text s významom pre EHP)

Návrh rozhodnutia má za následok nasledujúce zistenia:

Písomné konanie

Pripomína sa, že 9. januára 2004 spoločnosti Bertelsmann AG („Bertelsmann“) a Sony Corporation of America patriaca do skupiny Sony, Japonsko („Sony“) (1) oznámili Komisii zlúčenie ich globálnych podnikov s hudobnými nahrávkami v súlade s článkom 4 nariadenia Rady (EHS) č. 4064/89 z 21. decembra 1989 o kontrole koncentrácií medzi podnikmi (2) („nariadenie o fúziách“).

Rozhodnutím z 12. februára 2004 Komisia začala konanie v zhode s článkom 6 ods. 1 písm. c) nariadenia o fúziách.

Konanie bolo prerušené od 7. apríla do 5. mája 2004 podľa článku 11ods. 5 nariadenia o fúziách, keďže strany nereagovali v plnom rozsahu na žiadosť o poskytnutie informácií.

Stranám s oznamovacou povinnosťou Komisia zaslala zoznam námietok („SO“) 24. mája 2004.

Komisia požiadala strany s oznamovacou povinnosťou, aby odpovedali do 9. júna 2004. Tento konečný termín strany dodržali.

Prístup k spisu

Dňa 19. mája 2004 bol stranám s oznamovacou povinnosťou umožnený prístup k spisu.

Po stretnutí, ktoré sa uskutočnilo 1. júna 2004 a na ktorom som sa zúčastnil ja, zástupcovia strán s oznamovacou povinnosťou a tím zaoberajúci sa prípadom, som umožnil prístup k ďalším informáciám v spise Komisie.

Aby bol ekonómom strán s oznamovacou povinnosťou umožnený prístup k dôverným údajom tretích strán v miestnosti údajov Komisie, ekonómovia podpísali vyhlásenie o utajení, ktorého obsah schválili Universal Music International, Warner Music Group a EMI Group. So vzájomným súhlasom strán s oznamovacou povinnosťou a tretích strán som skontroloval dodržiavanie tejto doložky.

Nakoniec bol stranám s oznamovacou povinnosťou poskytnutý ďalší prístup k spisu 10. júna 2004, keď im Európska asociácia pre vysielanie (European Broadcasting Association) a Apple Computer Inc. poskytli odtajnenú verziu dokumentov.

Účasť tretích strán

Ako tretie strany som uznal nasledujúce firmy v súlade s článkom 11 c) nariadenia Komisie (ES) č. 447/98: Apple Computer Inc., Universal Music International, Syndicat des Détaillants Spécialisés du Disque a Union des Producteurs Phonographiques Français Indépendants, Európsku úniu spotrebiteľov (European Consumer`s Organisation), Európsku vysielaciu úniu (European Broadcasting Union), Playlouder, IMPALA, Medzinárodné fórum hudobných manažérov (International Music Managers Forum), Švédska spoločnosť skladateľov populárnej hudby (The Swedish Society of Popular Music Composers), EMI Group, Warner Music Group, Time Warner Inc. Za účelom informovania o povahe a predmete konania podľa článku 16 nariadenia Komisie (ES) č. 447/98 zaslalo Generálne riaditeľstvo pre hospodársku súťaž všetkým spomenutým spoločnostiam odtajnenú verziu zoznamu námietok.

Ústne vypočutie

Dňa 14. a 15. júna 2004 sa uskutočnilo ústne vypočutie.

Väčšina tretích strán, ktoré sa zúčastnili na konaní, sa podieľala aj na ústnom vypočutí.

EMI Group a Warner Music Group požiadali o možnosť zúčastniť sa ústneho vypočutia ako pozorovatelia. Ako som už skôr obe spoločnosti písomne informoval, zastávam názor, že vypočutia nie sú príležitosťou, na ktorých by sa mohli zainteresované tretie strany zúčastňovať bez toho, aby sa na nich podieľali aktívne. Preto bola ich účasť podmienená ich pripravenosťou prezentovať na vypočutí ich vlastné stanoviská. Keďže neboli ochotné pristúpiť na túto podmienku, prístup som im musel zamietnuť.

Bez ohľadu na ich nepripustenie k ústnemu vypočutiu sa nazdávam, že obe spoločnosti, rovnako ako aj ďalšie tretie strany, mali dostatočné možnosti podieľať sa na prebiehajúcom konaní a dosť priestoru na to, aby sa uistili, že Komisia pozná ich stanoviská. Všetky tretie strany mali príležitosť nadobudnúť hlboké poznatky o problematike prípadu v priebehu konania. Niektoré tretie strany komplexne prispeli k analýze Komisie, ktorú Komisia vykonala pred vydaním zoznamu námietok a po prijatí odtajnenej verzie zoznamu námietok.

Po zvážení odpovedí strán na zoznam námietok a ich vysvetlení na ústnom vypočutí Generálne riaditeľstvo pre hospodársku súťaž rozhodlo, že námietky vznesené v zozname námietok sa nepotvrdili.

Na základe vyššie uvedeného sa nazdávam, že právo na vypočutie všetkých účastníkov tohto konania bolo rešpektované.

Brusel, 13. júla 2004 (podpísaný) Serge DURANDE

(1) ďalej obe označené ako „strany s oznamovacou povinnosťou“.

(2) Ú. v. ES L 395, 30.12.1989, s.1; korrigendum Ú. v. ES L 257, 21.9.1990, s. 13., naposledy zmenené a doplnené nariadením (ES) č. 1319/97 (Ú. v. ES L 180, 9.7.1997, s. 1; korrigendum Ú. v. ES L 40, 13.2.1998, s. 17.